

VLADA REPUBLIKE HRVATSKE

Zagreb, 16. srpnja 2021.

**Predlagatelj**: Ministarstvo unutarnjih poslova

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog o upućivanju žurne pomoći Republici Litvi |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_\_\_\_ donijela

**O D L U K U**

**o upućivanju žurne pomoći Republici Litvi**

**I.**

Prihvaća se prijedlog Ministarstva unutarnjih poslova dostavljen Vladi Republike Hrvatske aktom, KLASA: 011-01/21-01/72, URBROJ: 511-01-152-21-2, od 16. srpnja 2021. o upućivanju žurne pomoći Republici Litvi u ukupnoj protuvrijednosti od 1.041.719,00 kuna.

**II.**

Zadužuje se Ministarstvo unutarnjih poslova - Ravnateljstvo civilne zaštite da organizira slanje žurne pomoći Republici Litvi u protuvrijednosti od 1.041.719,00 kuna, a prema popisu iskazanih potreba i prioriteta koji je Republika Litva dostavila putem Mehanizma Unije za civilnu zaštitu.

Žurna pomoć iz stavka 1. ove točke osigurava se iz raspoloživih zaliha Ministarstva unutarnjih poslova - Ravnateljstva civilne zaštite kako slijedi:

- šator (10 komada)

- krevet na kat (100 komada)

- madrac (200 komada)

- jastuk (200 komada)

- deka (200 komada)

- vreća za spavanje (200 komada).

Zadužuje se Ministarstvo unutarnjih poslova - Ravnateljstvo civilne zaštite da isporuku opreme iz stavka 2. ove točke koordinira putem Koordinacijskog centra za odgovor na hitne situacije Mehanizma Unije za civilnu zaštitu.

**III.**

Financijska sredstva potrebna za provedbu ove Odluke osigurana su u Državnom proračunu Republike Hrvatske za 2021. godinu, na pozicijama Ministarstva unutarnjih poslova.

**IV.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

Republika Litva proglasila je 2. srpnja 2021. godine izvanredno stanje dana zbog značajnog porasta broja ilegalnih prelaska državljana Sirije, Iraka i drugih država između bjeloruske i litavske granice. Stoga je dana 15. srpnja 2021. godine aktivirala Mehanizam Unije za civilnu zaštitu.

Trenutačno se 1810 migranata nalazi na teritoriju Republike Litve, što je u usporedbi s 2020. godinom porast od 25 puta, a u odnosu na 2019. godinu 50 puta. Posebno zabrinjava priljev migranata u srpnju s obzirom na to da je u samo jednom danu pristiglo migranata kao u 2019. i 2020. zajedno.

S tim u vezi Republika Litva zatražila je političku, financijsku i operativnu pomoć od institucija i tijela Europske unije, kao i država članica. Prema procjenama potrebni su zimski šatori, grijaći sustavi za šatore, stambeni kontejneri, kreveti na kat, sanitarni blokovi, vreće za spavanje i slična oprema.

Kao izraz solidarnosti, Vlada Republike Hrvatske će, na temelju potreba i prioriteta koje je Republika Litva iskazala pružiti žurnu pomoć u ukupnoj protuvrijednosti od 1.041.719,00 kuna i to u obliku šatora, kreveta na kat, madraca, jastuka, deka i vreća za spavanje putem Mehanizma Unije za civilnu zaštitu (Koordinacijski centar za odgovor na hitne situacije).